ŉ Man is steeds in ŉ bedenklike toestand in ŉ hospitaal in Mpumalanga ná ŉ aanval oor die naweek op hom, sy vrou en die egpaar se seun op hul plaas buite Nelspruit.

Albert Gryvenstein van die organisasie Bossies Community Justice het Maandag aan Maroela Media gesê Hendry Brown het Sondag ŉ operasie ondergaan om die swelling op sy brein te verlig.

Brown is vroeër die dag vermoedelik met ŉ byl in die gesig gekap toe vier verdagtes omstreeks 02:00 toegang tot die gesin se plaashuis op die Uitkyk-pad naby Mabalel verkry het.

Maroela Media het vroeër berig die verdagtes het die egpaar, wat intussen as Hendry en Martie Brown geïdentifiseer is, vermoedelik met ŉ byl en panga begin kap. Die egpaar se seun, Tommy, het intussen wakker geword en met een van die aanvallers begin stoei.

Gryvenstein het gesê die egpaar is vermoedelik in hul 70’s.

Tommy is in die proses in die been geskiet. Die aanvaller is ook gewond. Die polisie het die gewonde aanvaller se liggaam sowat 300 m van die toneel gevind waar hy beswyk het.

Volgens Gryvenstein is Martie sedertdien uit ŉ hospitaal ontslaan. Tommy is na ŉ staatshospitaal oorgeplaas aangesien hy nie aan ŉ mediese fonds behoort nie. Nié net is hy in die been geskiet nie, maar het ook skedelbreuk in die voorval opgedoen.

Niemand is nog in verband met die voorval in hegtenis geneem nie, sê Gryvenstein.